

ПОСТУПЦИ ПРИЈАВЉИВАЊА ПИО ФОНДУ, ПОРЕСКОЈ УПРАВИ И ЗДРАВСТВЕНОМ ОСИГУРАЊУ НАКОН ДОБИЈАЊА СТАТУСА САМОСТАЛНОГ УМЕТНИКА
· Статус самосталног уметника може да стекне сваки глумац/ица који задовољавају услове прописане Правилником о ближим условима и критеријумима.
1. Да би стекао статус самосталног уметника, глумац/ица треба да поднесе Статусној комисији УФГС потписану изјаву дату под моралном и материјалном одговорношћу да се уметничком или другом делатношћу бави професионално и самостално у виду занимања и да није обавезно социјално осигуран по другом основу; Изјава се може скинути са сајта УФГС или узети у секретаријату УФГС. Потписана изјава се предаје Пословном секретару УФГС. Уз изјаву глумац/ицa који жели да стекне статус самосталног уметника треба, према Правилнику о ближим условима и критеријумима, као и поступку по захтевима лица за утврђивање статуса лица која самосално обављају уметничку или другу делатност у области културе да приложи следеће документе:
· очитану личну карту (уколико лична карта има чип) или фотокопију личне карте;
· фотокопију доказа о последњем завршеном степену високог школовања  (диплома, уверење и сл);
· доказе о професионалном раду: уговоре;
· друга потребна документа по захтеву репрезентативног удружења, уколико су неопходна (фотокопија радне књижице, фотокопија војне књижице и друга документа која су значајна за регулисање социјалних права подносиоца);
– Након Одлуке Статусне комисије о пријему кандидата у самостални статус, самостални уметник  треба да изврши пријаву на обавезно социјално осигурање. То мора урадити у Фонду ПИО, Пореској управи на општини на којој је пријављен и у Републичком Фонду за здравствено осигурање , такође на Општини на којој је пријављен.
Пријављивање у Фонду ПИО:
– Са Уверењем о статусу самосталног уметника, као и са образцем М-А (које ће добити у Секретаријату УФГС), глумац/ица треба да оде у Фонд ПИО у Београду – Немањина 30 и да се пријави одмах након пријема у самостални статус.

 Поступак је следећи: У Удружењу филмских глумаца Србије,самостални уметник ће добити попуњен образац М-А, Уверење о самосталном статусу са датумом стицања самосталног статуса (три (3) примерка: за ПИО фонд, Пореску управу и РЗЗО, као и попуњен образац ППД-СУ (два (2) примерка). Са овим обрасцима,самостални уметник прво иде у ПИО фонд, где на шалтеру треба да преда Уверење о статусу самосталног уметника и М-А образац. Службеник ће завести Уверење и издати оверену потврду о пријави на обавезно социјално осигурање на обрасцу М-А (с печатом Фонда). Самостални уметник треба да фотокопира тако оверен образац М-А у два (2) примерка, пошто ће фотокопије морати да преда у Пореској управи и у Републичком заводу за здравствено осигурање на Општини на којој има пребивалиште. Оригинал обрасца М-А треба да задржи и сачува.
– Са овереним обрасцем М-А, затим са Уверењем о статусу самосталног уметника и са попуњеним обрасцем ППД- СУ  (2 примерка), самостални уметник треба да оде у Пореску управу на својој општини и да се пријави код референта за самосталне уметнике. Том референту треба да преда фотокопију обрасца М-А, Уверење о статусу самосталног уметника и два попуњена обрасца ППД-СУ. Референт ће завести пријаву и вратити му један оверен образац ППД- СУ. Тај примерак обрасца ППД- СУ самостални уметник треба да фотокопира, а фотокопију треба да преда Пословном секретару УФГС. 
Напомена: У појединим општинама референт ће затражити од самосталног уметника да пореску пријаву (ППД-СУ) преда у писарници. У том случају службеник у писарници вратиће самосталном уметнику један оверен примерак обрасца ППД-СУ. У погледу свега осталог поступак је исти.
– Са трећим Уверењем о статусу самосталног уметника, са обрасцем М-А, овереним у Фонду, и са овереним обрасцем ППД-СУ, самостални уметник треба да оде у Републички завод за здравствено осигурање на својој општини (РФЗО) и да се јави на шалтер за издавање и продужење здравствене књижице. На основу обрасца М-А овереног у Фонду ПИО и Уверења о статусу самосталног уметника службеник Републичког фонда за здравствено осигурање треба да изда самосталном уметнику здравствену књижицу и да је овери.

